ศาลจำคุกตัวแทนโกงลูกค้า
คปภ.เตือนซื้อประกันขอดูบัตร กันโกงเบี้ยใส่กระเป๋าตัวเอง
6 ส.ค. 2558

คปภ.เตือนซื้อประกันขอดูบัตร กันโกงเบี้ยใส่กระเป๋าตัวเอง
ศาลอาญาพิพากษาจำเลยคดี Big Insure มีความผิดให้จำคุก-คืนเงินผู้เสียหาย
นายประเวช องอาจสิทธิกุล เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ศาลอาญารัชดาฯ ได้มีคำพิพากษาคดี Big Insure เมื่อวันที่ 5 ส.ค.นี้ โดยมีคำสั่งให้จำเลย คือ น.ส.วรรเพ็ญ เลี่ยนเล็ก มีความผิดตามประมวลกฎหมายอาญาฐานฉ้อโกงประชาชนและความผิดตามพระราชบัญญัติประกันวินาศภัย พ.ศ. 2535 โดยตัดสินจำคุกจำเลยพร้อมกับให้คืนเงินแก่ผู้เสียหาย
ทั้งนี้ ศาลพิพากษา โดยระบุว่า การกระทำของจำเลยมีความผิดหลายกรรมต่างกัน ให้ลงโทษทุกกรรมเป็นกระทงความผิดไป โดยความผิดตามประมวลกฎหมายอาญา มาตรา 91 ฐานฉ้อโกงประชาชน มีโทษจำคุก 3 ปี และความผิดฐานร่วมกันกระทำการเป็นตัวแทนประกันวินาศภัยโดยไม่ได้รับอนุญาต มีโทษจำคุก 6 เดือน
อย่างไรก็ตาม จำเลยให้การรับสารภาพเป็นประโยชน์แก่การพิจารณา มีเหตุให้บรรเทาโทษและลดโทษ จึงเหลือจำคุกรวม 1 ปี 9 เดือน และไม่มีเหตุรอการลงโทษจำคุกให้กับจำเลย นอกจากนี้ยังให้จำเลยคืนเงินจำนวน 871,484 บาท ให้แก่ผู้เสียหายทั้ง 52 ราย
“คปภ.เชื่อว่าคดีนี้จะเป็นอุทาหรณ์สำหรับผู้ที่อยู่ในวิชาชีพธุรกิจประกันและผู้ที่กำลังจะก้าวเข้ามาสู่วิชาชีพนี้ ซึ่งต้องมีความรับผิดชอบต่อผู้เอาประกัน ต้องปฏิบัติตามข้อกำหนดและกฎหมาย ขณะเดียวกันก็เป็นการช่วยเตือนประชาชนที่จะทำประกัน ให้พิจารณาข้อมูลอย่างรอบคอบก่อนตัดสินใจซื้อประกัน เพื่อไม่ให้ตกเป็นผู้เสียหายเหมือนกรณีนี้” เลขาธิการ คปภ. กล่าว
นายประเวช กล่าวว่า คปภ.ในฐานะหน่วยงานกำกับและคุ้มครองสิทธิประโยชน์ด้านการประกันภัยให้กับประชาชนมีความห่วงใย จึงขอแนะนำให้ประชาชนตรวจสอบชื่อ นามสกุล เลขที่ใบอนุญาตตัวแทน/นายหน้าประกันภัย พร้อมชื่อบริษัทที่รับทำประกันภัย ศึกษาข้อมูล เงื่อนไขความคุ้มครองของกรมธรรม์ประกันภัย เพื่อให้ตรงกับความต้องการที่จะซื้อ รวมถึงความสามารถในการชำระเบี้ยประกันภัยและให้เรียกใบเสร็จรับเงิน หรือเอกสารแสดงการรับเงินที่ถูกต้องทุกครั้ง
เลขาธิการ คปภ. กล่าวว่า สำหรับพระราชบัญญัติประกันวินาศภัยกำหนดบทลงโทษการฝ่าฝืน หรือไม่ปฏิบัติตาม พ.ร.บ.ประกันวินาศภัยของบริษัทประกันวินาศภัย ตัวแทน/นายหน้าประกันวินาศภัย เช่น กรณีการขายประกันโดยไม่มีใบอนุญาต หากฝ่าฝืนมีโทษจำคุกไม่เกิน 6 เดือน หรือปรับไม่เกิน 5 หมื่นบาท หรือทั้งจำทั้งปรับ
กรณีตัวแทน นายหน้าไม่ออกเอกสารรับเงินให้ผู้เอาประกัน หรือไม่ส่งเบี้ยเข้าบริษัทประกันภัย ผู้ฝ่าฝืนมีโทษจำคุกไม่เกิน 2 ปี หรือปรับไม่เกิน 2 แสนบาท หรือทั้งจำทั้งปรับ เป็นต้น